CELEX: 32013D0039
Language: et
Date: 2013-01-18 00:00:00
Title: 2013/39/EL: Komisjoni rakendusotsus, 18. jaanuar 2013 , millega nafta ja maagaasi leiukohtade uurimine Küprosel vabastatakse Euroopa Parlamendi ja nõukogu direktiivi 2004/17/EÜ (millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused) kohaldamisest (teatavaks tehtud numbri C(2013) 60 all)  EMPs kohaldatav tekst

22.1.2013   
            
            
               ET
            
            
               Euroopa Liidu Teataja
            
            
               L 18/19
            
         KOMISJONI RAKENDUSOTSUS,
   18. jaanuar 2013,
   millega nafta ja maagaasi leiukohtade uurimine Küprosel vabastatakse Euroopa Parlamendi ja nõukogu direktiivi 2004/17/EÜ (millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused) kohaldamisest
   (teatavaks tehtud numbri C(2013) 60 all)
   (Ainult kreekakeelne tekst on autentne)
   (EMPs kohaldatav tekst)
   (2013/39/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 31. märtsi 2004. aasta direktiivi 2004/17/EÜ, millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused, (1) eriti selle artikli 30 lõikeid 4 ja 6,
   võttes arvesse ettevõtte Noble Energy International Ltd 17. augustil 2012. aastal e-kirja teel esitatud taotlust
   ning arvestades järgmist:
   I.   ASJAOLUD
   
   
               (1)
            
            
               Komisjon sai 17. augustil 2012 e-kirja direktiivi 2004/17/EÜ artikli 30 lõike 4 kohase taotlusega.
            
         
               (2)
            
            
               Ettevõtte Noble Energy International Ltd esitatud taotlus käsitleb nafta ja gaasi leiukohtade uuringuid Küprosel. Direktiivi 2004/17/EÜ artikli 30 lõike 5 esimese lõigu kohaselt teatas komisjon sellest Küprosele 26. septembri 2012. aasta kirjas ja nõudis täiendavat teavet. Küpros vastas 24. oktoobril 2012.
            
         II.   ÕIGUSRAAMISTIK
   
   
               (3)
            
            
               Direktiivi 2004/17/EÜ artiklis 30 on sätestatud, et direktiivis käsitletava tegevuse võimaldamiseks sõlmitud lepingute suhtes ei kohaldata kõnealust direktiivi, kui liikmesriigis, kus tegevus toimub, on see tegevus otseselt avatud konkurentsile turgudel, millele juurdepääs ei ole piiratud. Otsest avatust konkurentsile hinnatakse objektiivsete kriteeriumide alusel, võttes arvesse kõnealuse sektori eripära. Juurdepääsu ei peeta piiratuks, kui liikmesriik on rakendanud asjakohased ELi õigusaktid, mis avavad konkurentsile asjaomase sektori või osa sellest, ning kohaldab neid.
            
         
               (4)
            
            
               Kuna Küpros on rakendanud ja kohaldanud Euroopa Parlamendi ja nõukogu 30. mai 1994. aasta direktiivi 94/22/EÜ (süsivesinike geoloogilise luure, uurimise ja tootmise lubade andmis- ning kasutamistingimuste kohta), (2) ei tuleks juurdepääsu turule pidada piiratuks direktiivi 2004/17/EÜ artikli 30 lõike 3 esimese lõigu tähenduses. Konkreetse turu otsest avatust konkurentsile tuleks hinnata mitme kriteeriumi alusel, millest ükski ei ole iseenesest otsustav.
            
         
               (5)
            
            
               Selleks et hinnata, kas asjaomased ettevõtjad on käesoleva otsusega hõlmatud turgudel konkurentsile avatud, tuleb arvesse võtta peamiste turuosaliste turuosa ning kõnealuste turgude koondumise astet.
            
         
               (6)
            
            
               Käesoleva otsuse kohaldamine ei piira konkurentsieeskirjade kohaldamist.
            
         III.   HINDAMINE
   
   
               (7)
            
            
               Komisjoni väljakujunenud tava (3) kohaselt moodustab nafta ja maagaasi leiukohtade uurimine ühe tooteturu, kuna eelnevalt ei ole võimalik kindlaks teha, kas leiukohtade uurimise käigus leitakse naftat või maagaasi. Lisaks on komisjoni pika aja jooksul väljakujunenud tava kohaselt kõnealuse turu geograafiline ulatus ülemaailmne. Kuna puuduvad tõendid selle kohta, et kõnealusel juhul oleks nimetatud turu geograafilise ulatuse määratlus erinev, säilib see käesoleva otsuse kohaldamisel.
            
         
               (8)
            
            
               Nafta ja maagaasi leiukohtade uurimisega tegelevate ettevõtjate turuosa võib mõõta kolme muutuja abil: kapitalikulud, tõestatud varud ja eeldatav tootmismaht. Kapitalikulude kasutamine ettevõtja turuosa hindamiseks leiukohtade uurimise turul ei ole siiski osutunud sobivaks muu hulgas seepärast, et eri geograafilistes piirkondades tuleb teha väga erinevas mahus investeeringuid.
            
         
               (9)
            
            
               Ettevõtjate turuosa hindamiseks kõnealuses sektoris on üldjuhul kasutatud kahte ülejäänud parameetrit: tõestatud varud ja eeldatav tootmismaht (4).
            
         
               (10)
            
            
               Küprosel on ainult üks nafta ja maagaasi leiukohtade uurimisega tegelev ettevõtja, nimelt taotluse esitaja, kes sai esimese litsentsi 2008. aastal pärast Küprose esimest litsentsimisvooru. Siiski on kõik ülemaailmsel turul nafta ja maagaasi leiukohtade uurimisega tegelevad ettevõtjad võimalikud konkurendid, kuna neil oli juurdepääs nii esimesele kui ka 2012. aasta veebruaris alanud teisele litsentsimisvoorule. Küprose andmetel esitasid kõnealuses teises voorus 15 ettevõtjat või konsortsiumit 33 taotlust.
            
         
               (11)
            
            
               Kättesaadava teabe (5) kohaselt olid nafta ja maagaasi tõestatud koguvarud maailmas 31. detsembri 2011. aasta seisuga 481,4 miljardit kuupmeetrit naftaekvivalenti standardtingimustel. 31. detsembri 2011. aasta seisuga on Küprosel vaid üks süsivesinike leiukoht, millest on teatanud taotleja; selles leiukohas on maagaasivarud hinnanguliselt peaaegu 200 miljardit kuupmeetrit naftaekvivalenti standardtingimustel (6). Kõnealuste varude tõestamisel moodustaksid need veidi üle 0,09 % maagaasi tõestatud koguvarudest maailmas ja palju väiksema turuosa nafta ja maagaasi koguvarudest ning taotleja turuosa tõestatud maagaasi varudest maailmas suureneks 0,0416 %lt 0,1367 %ni.
            
         
               (12)
            
            
               Leiukohtade uurimise turg ei ole väga kontsentreeritud. Lisaks riigi omandusse kuuluvatele ettevõtetele tegutsevad kõnealusel turul kolm rahvusvahelist vertikaalselt integreeritud eraettevõtjat, nn ülisuured ettevõtjad (super majors) BP, ExxonMobil ja Shell ning teatav arv nn suurettevõtjaid (majors). Need tegurid on konkurentsile otsese avatuse märk.
            
         IV.   JÄRELDUSED
   
   
               (13)
            
            
               Võttes arvesse käsitletud tegureid, tuleb direktiivi 2004/17/EÜ artikli 30 lõike 1 kohast konkurentsile otsese avatuse tingimust pidada Küprose puhul täidetuks.
            
         
               (14)
            
            
               Kuna turule piiramatu juurdepääsu tingimust peetakse täidetuks, ei tuleks direktiivi 2004/17/EÜ kohaldada tellijate sõlmitud lepingute suhtes, mille eesmärk on võimaldada nafta ja maagaasi leiukohtade uurimist Küprosel, ega ideekonkursside korraldamise suhtes kõnealuseks tegevuseks kõnealuses geograafilises piirkonnas.
            
         
               (15)
            
            
               Käesolev otsus lähtub 2012. aasta augustist oktoobrini kehtinud õiguslikust ja tegelikust olukorrast, nagu seda on kirjeldatud taotleja ja Küprose esitatud teabes. Otsuse võib läbi vaadata, kui olulised muutused õiguslikus või faktilises olukorras viivad selleni, et direktiivi 2004/17/EÜ artikli 30 lõike 1 kohaldamise tingimused ei ole enam täidetud.
            
         
               (16)
            
            
               Käesoleva otsusega ette nähtud meetmed on kooskõlas riigihangete nõuandekomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Direktiivi 2004/17/EÜ ei kohaldata lepingute suhtes, mille on sõlminud tellijad ja mille eesmärk on võimaldada nafta ja maagaasi leiukohtade uurimist Küprosel.
   Artikkel 2
   Käesolev otsus on adresseeritud Küprose Vabariigile.
   
      Brüssel, 18. jaanuar 2013
      
         
            Komisjoni nimel
         
         
            komisjoni liige
         
         Michel BARNIER
      
   
   
      (1)  ELT L 134, 30.4.2004, lk 1.
   
      (2)  EÜT L 164, 30.6.1994, lk 3.
   
      (3)  Vt eelkõige komisjoni 19. novembri 2007. aasta otsust, millega kuulutatakse koondumine vastavaks ühisturu nõuetega (juhtum nr COMP/M.4934 - KAZMUNAIGAZ/ROMPETROL) vastavalt nõukogu määrusele (EÜ) nr 139/2004 (ELT L 24, 29.1.2004, lk 1).
   
      (4)  Vt eelkõige komisjoni 29. septembri 1999. aasta otsuse 2004/284/EÜ punkte 25 ja 27, millega kuulutatakse koondumine kokkusobivaks ühisturuga ja Euroopa majanduspiirkonna lepinguga (juhtum nr IV/M.1383 — Exxon/Mobil) (ELT L 103, 7.4.2004, lk 1) ning järgnevad otsused, muu hulgas komisjoni 3. mai 2007. aasta otsus, millega tunnistatakse koondumine kokkusobivaks ühisturuga (juhtum nr COMP/M.4545 – STATOIL/HYDRO) vastavalt määrusele (EÜ) nr 139/2004.
   
      (5)  Vt taotluse punkt 5.2.1 ja seal osutatud allikad, eelkõige „BP Statistical Review of World Energy”, juuni 2012 (edaspidi „BP statistika”).
   
      (6)  Uuringupuurimise tulemused olid 5 kuni 8 triljonit kuupjalga, keskmiselt 7 triljonit kuupjalga, mis vastab 0,19824 triljonile kuupmeetrile maagaasile.